
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA
,,In slujba oamenilor”


Nr. 7128/11.12.2017
Raport de specialitate  

cu privire la aprobarea Planului anual de acțiune privind serviciile sociale administrate și finanțate din bugetul local al municipiului Timișoara în anul 2018, cuprinzând serviciile sociale existente, programul de subvenționare/programul de contractare, planificarea activităților de informare a publicului pentru centrele sociale din structura Direcției de Asistență Socială a municipiului Timișoara și programul de formare și îndrumare metodologică în vederea creșterii performanței personalului care administrează și acordă servicii sociale și aprobarea criteriilor care fundamentează tipurile de servicii sociale care urmează să fie contractate   

Direcția de Asistenţă Socială a Municipiului Timișoara, în calitate de serviciu public de asistență socială care funcționează sub autoritatea Consiliului Local al Municipiului Timișoara, furnizează servicii sociale și acordă beneficii sociale pentru cetățenii Municipiului Timișoara aflați în situații de dificultate și îndeplinește o serie de alte atribuții stabilite prin art. 115 din Legea 292/2011 – Legea asistenței sociale. 

Conform art. 112 alin (3), lit. b) din Legea 292/2011 - Legea asistenței sociale, în domeniul organizării, administrării și acordării serviciilor sociale, autoritățile publice locale ”în urma consultării furnizorilor publici şi privaţi, a asociaţiilor profesionale şi a organizaţiilor reprezentative ale beneficiarilor elaborează planurile anuale de acțiune privind serviciile sociale administrate şi finanțate din bugetul consiliului județean/consiliului local/Consiliului General al Municipiului București, care cuprind date detaliate privind numărul şi categoriile de beneficiari, serviciile sociale existente, serviciile sociale propuse pentru a fi înființate, programul de contractare a serviciilor din fonduri publice, bugetul estimat şi sursele de finanțare”. La art. 118, alin (2) din legea 292/2011 se precizează ” Planurile anuale de acțiune privind serviciile sociale […] cuprind date detaliate privind numărul şi categoriile de beneficiari, serviciile sociale existente, serviciile sociale propuse pentru a fi înființate, programul de contractare a serviciilor de la furnizorii privaţi, programul de subvenționare, bugetul estimat și sursele de finanțare.
Potrivit Art. 119, alin (2) din Legea 292/2011 – Legea asistenței sociale ”Pentru asigurarea unor servicii sociale adecvate şi de calitate, autoritățile administrației publice locale au obligația de a asigura resursele umane, financiare şi materiale, în conformitate cu reglementările în vigoare, strategia proprie de dezvoltare a serviciilor sociale şi planurile anuale de acțiune în domeniu”. Prin HCLMT nr. 162/31.10.2016 a fost aprobată Strategia de dezvoltare a serviciilor sociale în Municipiul Timișoara 2017-2022 și Planul Operațional de implementare a strategiei. În realizarea Planului anual de acțiune privind serviciile sociale administrate și finanțate din bugetul local în anul 2018, s-a pornit de la obiectivele generale și obiectivele specifice cuprinse în Strategia de dezvoltare a serviciilor sociale în Municipiul Timișoara.  

Prin Hotărârea de Guvern nr. 797/2017, anexa 1 Regulamentul-cadru de organizare și funcționare al direcției de asistență socială organizate în subordinea consiliilor locale ale municipiilor și orașelor, art. 5, alin (1) se precizează că Planul anul de acțiune ”cuprinde date privind numărul și categoriile de beneficiari, serviciile sociale existente, serviciile sociale propuse pentru a fi înființate, programul de contractare și programul de subvenționare a serviciilor din fonduri publice, derulate cu respectarea legislației în domeniul ajutorului de stat, bugetul estimat și sursele de finanțare”, iar prin alin. (2) se precizează că Planul anul de acțiune cuprinde și ”planificarea activităților de informare a publicului, precum și programul de formare și îndrumare metodologică în vederea creșterii performanței personalului care administrează și acordă servicii sociale”.  

Direcția de Asistență Socială a municipiului Timișoara a întreprins mai multe demersuri de consultare a furnizorilor publici și privați, a asociațiilor profesionale și a organizațiilor reprezentative ale beneficiarilor în ceea ce privește serviciile sociale administrate și finanțate din bugetul local al municipiului Timișoara, în anul 2018, după cum urmează: 

· Întâlnire de lucru, organizată în data de 06.09.2017, având ca temă identificarea unor posibile modalități de finanțare din bugetul local a organizațiilor neguvernamentale care acordă servicii sociale în municipiul Timișoara, pentru anul 2018. Au participat 15 reprezentanți ai furnizorilor privați de servicii sociale din municipiul Timișoara;

· Întâlnire de lucru, organizată în data de 09.10.2017, având ca temă finanțarea furnizorilor privați de servicii sociale, de la bugetul local al municipiului Timișoara, pentru anul 2018, la care au participat 13 reprezentanți ai furnizorilor privați de servicii sociale;

· Întâlnire de lucru, organizată în data de 19.10.2017, având ca temă informarea furnizorilor privați de servicii sociale cu privire la acordarea de subvenții din bugetul local al municipiului Timișoara în anul 2018;

· Consultare on-line cu furnizorii de servicii sociale și organizațiile reprezentative ale beneficiarilor. A fost transmis un chestionar online către 32 de furnizori de servicii sociale din municipiul Timișoara, care apar pe site-ul Ministerului Muncii și Justiției Sociale ca înscriși în Registrul furnizorilor acreditați de servicii sociale și către 4 organizații reprezentative ale beneficiarilor de servicii sociale. Au fost primit 12 răspunsuri. 
În ceea ce privește contractarea serviciilor social, în Legea nr. 292/2011-  Legea asistenței sociale, art. 140, alin (4) se precizează ”autoritățile administrației publice locale în colaborare cu furnizorii publici și privați elaborează criteriile care fundamentează tipurile de servicii sociale care urmează să fie contractate”. Astfel a fost transmis un Chestionar privind criteriile de contractare a serviciilor sociale către 32 de furnizori de servicii sociale din municipiul Timișoara, care apar pe site-ul Ministerului Muncii și Justiției Sociale ca înscriși în Registrul furnizorilor acreditați de servicii sociale și către 4 organizații reprezentative ale beneficiarilor de servicii sociale, pentru care s-au obținut 6 răspunsuri.     
La nivelul Direcției de Asistență Socială a municipiului Timișoara, a fost realizată o analiză privind numărul și categoriile de beneficiari, serviciile sociale existente, resursele materiale, financiare și umane disponibile pentru asigurarea furnizării serviciilor respective, cu respectarea Strategiei de dezvoltare a serviciilor sociale și a Planului operațional pentru implementarea strategiei, aprobate prin HCLMT nr. 162/31.10.2016 . În urma analizei s-a constatat că în anul 2018 nu vor fi înființate noi servicii sociale finanțate din fondurile bugetului local al municipiului Timișoara.           

S-a asigurat respectarea art. 118, alin (3) din Legea 292/2011 – Legea asistenței sociale prin transmiterea propunerii de Plan de acțiune privind serviciile sociale administrate și finanțate din bugetul consiliului local în anul 2017, consiliului județean, în format electronic. 

   În baza celor prezentate și în conformitate cu prevederile Legii nr. 292/2011 – Legea asistenței sociale, art. 112, alin (3), lit. b) și art. 118, alin (2), ale art. 36 alin. (2) lit. d), alin. (6) lit. a) pct.2 și art. 45 din Legea nr.215/2001 privind administrația publică locală,
PROPUNEM 

1. Aprobarea Planului anual de acțiune privind serviciile sociale administrate și finanțate din bugetul local al municipiului Timișoara în anul 2018, cuprinzând serviciile sociale existente, programul de subvenționare/programul de contractare, planificarea activităților de informare a publicului pentru centrele sociale din structura Direcției de Asistență Socială a municipiului Timișoara și programul de formare și îndrumare metodologică în vederea creșterii performanței personalului care administrează și acordă servicii sociale, conform anexei nr. 1;

2. Aprobarea criteriilor care fundamentează tipurile de servicii sociale care urmează să fie contractate, conform anexei nr. 2. 

